Ruotsin Skellefteån kunnassa sijaitseva lukio sai tuntuvat sakot tietosuojan rikkomisesta, kun se alkoi seurata oppilaiden poissaoloa kasvojentunnistuksen avulla.

Asiasta kertoi Ruotsin yleisradioyhtiö SVT (siirryt toiseen palveluun).

Suomalaisen ohjelmistoyrityksen Tieto Oyj:n toimittamassa järjestelmässä (siirryt toiseen palveluun) kamera tunnisti oppilaan kasvot pistetunnistuksella tämän astuessa luokkaan. Pieni vihreä lamppu osoitti oppilaalle, että tunnistus onnistui.

Ruotsin tietosuojavaltuutettu Datainspektion tulkitsi kokeilun rikkoneen EU:n viime vuonna voimaan tullutta GDPR-tietosuoja-asetusta. Koululle määrättiin 200 000 kruunun eli reilun 20 000 euron sakot.

Tieto Oyj:n viestintäjohtaja Kia Haring kertoo Ylelle sähköpostitse, että oppilailta ja heidän vanhemmiltaan oli saatu luvat kokeiluun ja tietosuoja-asetuksen mukaisuus oli varmistettu yhdessä kunnan kanssa. Testijaksolla kerätyt henkilötiedot on tuhottu kokeilun päättymisen jälkeen.

– Analysoimme nyt korvausvaatimuksen perusteita yhdessä Skellefteån kunnan kanssa, Haring sanoo.

Ruotsin tietosuojavaltuutettu Datainspektion tulkitsi, ettei oppilailta saatu suostumus ollut käypä, sillä oppilaat ovat riippuvaisuussuhteessa kouluun.

Tarkoitus keventää opettajien työtaakkaa

SVT (siirryt toiseen palveluun) kertoi viime syksynä tehdystä kokeilusta tammikuussa.

Lukion henkilökunta oli arvioinut, että opettajat käyttävät yhteen laskettuna yli 17 000 tuntia poissaolojen tarkastamiseen joka vuosi.

Tieto Oyj:n Haring toteaa, että tarkoitus oli keventää opettajien hallinnollista työtaakkaa.

Kasvojentunnistuskokeilu kesti kolme viikkoa, ja se koski yhteensä 22 oppilasta.

Lisää aiheesta:

Arkea maailmalta: Lapseni aloittivat ruotsalaisessa koulussa – miten heidän nyt käy?

Kasvojentunnistus avaa ovet, verhot tottelevat puhetta, vastaanotossa automaatit: katso videolta, millainen on kiinalaisen verkkojätin Ali Baban avaama "tulevaisuuden hotelli"

Lontoon poliisin käyttämä kasvojentunnistusohjelma saa tyrmäyksen tutkijoilta: Enemmistö ohjelman tunnistamista ihmisistä syyttömiä

San Francisco kieltää kasvot tunnistavan teknologian käytön poliisilta ja hallituksen virastoilta